SKRIFTLIG FORESPØRGSEL E-2614/99

af Konstantinos Hatzidakis (PPE-DE) til Kommissionen

(12. januar 2000)

Om: Overtrædelser og problemer i forbindelse med overdragelse og bygning af det EU- støttede hospital i Katerini

Den 26. november 1996 blev opførelsen af amtshospitalet i Katerini af Den Offentlige Styrelse for Bygning af Behandlings- og Plejefaciliteter (DEPANOM), som er en statslig institution, overdraget til en vis joint venture-sammenslutning til trods for det uforholdsmæssigt lave tilbud samt andre overtrædelser af proceduren for overdragelse. Overdragelsen af projektet skete ved en afgørelse fra DEPANOM, uden at der var givet samtykke fra Udbudskomitéen, som havde krævet en begrundelse for det meget lave tilbud. Denne blev dog aldrig givet, hvilket medførte, at ovennævnte komité ikke kunne give sit samtykke. Denne fremgangsmåde har bl.a. medført betydelige forsinkelser i gennemførelsen af projektet med det resultat, at joint venture-entreprenøren er blevet pålagt en kontraktklausul på 90 mio. drakmer. Besynderligt nok blev entreprenøren i stedet for at blive sat fra bestillingen, som det ellers er foreskrevet i sådanne tilfælde, af DEPANOM indrømmet otte måneders udsættelse af fristen for færdiggørelse af projektet. I dag, dvs. 33 måneder efter overdragelsen af projektet og 5 måneder efter udløbet af fristen for dets gennemførelse, er ikke engang skelettet af hospitalet færdigt. Det skønnes imidlertid, at 20 % af det samlede projekt er afsluttet. Kommissionens 15. generaldirektorat udtrykker i en advarselsskrivelse af 5. maj 1998 til de ansvarlige myndigheder forbehold med hensyn til overdragelsesproceduren og giver ligeledes udtryk for sin skepsis, hvad angår muligheden for at fortsætte arbejdet.

Kan Kommissionen oplyse de konkrete årsager til, at Kommissionen har udsendt denne skrivelse? Hvem mener Kommissionen er ansvarlig for denne situation, herunder især forsinkelserne? Mener Kommissionen, at der er gode grunde til helt at fjerne bevillingerne til fuldendelse af det pågældende projekt?

Svar afgivet af Frederik Bolkestein på Kommissionens vegne

(15. februar 2000)

Kommissionen kan oplyse det ærede parlamentsmedlem, at den har undersøgt denne sag som følge af en klage, der stillede spørgsmål ved lovligheden af overdragelsesproceduren i forbindelse med det anførte udbud. Med udgangspunkt i elementer fra denne klage har Kommissionen ved en skrivelse til de græske myndigheder udtrykt forbehold for så vidt angår lovligheden af visse dele af proceduren og har anmodet om yderligere oplysninger samt de pågældende myndigheders kommentar. Visse oplysninger, der stiller spørgsmål ved lovligheden af udbuddet, er også blevet offentliggjort i den græske dagspresse. Kommissionen har derfor besluttet, at den, inden den afslutter sin undersøgelse, også vil se nærmere på holdbarheden af disse påstande. Undersøgelsen vil blive afsluttet inden for kort tid.

Det faktum, at der har været forsinkelser i opførelsen af hospitalet, er rigtig nok beklageligt, men det tilkommer ikke Kommissionen at finde ansvaret herfor.

Kommissionen kan forsikre det ærede parlamentsmedlem om, at der vil finde en nyvurdering af Fællesskabets medfinansiering af dette projekt sted, så snart Kommissionen endeligt har afsluttet sin vurdering af den undersøgelse, der er iværksat på baggrund af ovennævnte klage.